Bagn.no – Skisamling på Leirskogen
21. januar 2014 Anne Bagn IL 0
Det er sjelden så stort innrykk på Leirskogen Grendahus som det var fredag den 17.januar. Da stilte 69 skiglade unger på trammen med ski og staver under ene armen og soveposen under andre. Her lå det an til mye sosialt fellesskap og ski-moro.
Det var Bagn IL som inviterte skientusiaster fra Bagn, Begna og Begnadalen til skisamling på Leirskogen, etter samme lest som den populære "høydesamlinga" i fjor på denne tida. Og påmeldingen var formidabel. Skigruppa så for seg litt kaotiske tilstander pga det store antallet, men vurderte aldri å avvise noen. Med god hjelp fra mange foreldre skulle det vise seg at logistikken fungerte utmerket.
Etter innkvarteringen var det tid for første skiøkt ute. Planen var skøytetrening, men grunnet svært mye løssnø ble den noe amputert. Men stor aktivitet ble det! Oppvarming med dans på stadion, stiv heks på ski, hopping og masse annen lystig skileik holdt store og små i ånde i snøværet på kvelden.
Med våte klær og kalde tær trakk alle etter hvert inn i varmen. Der ventet mammaene med taco, og da var jo fredagskvelden komplett. Maten ga nok nytt energitilskudd, for det rapporteres om massiv putekrig og høyt aktivitetsnivå til langt utover kvelden. Rosignalet gikk kl. 22, men det var visst ikke like lett for alle å følge.
Lørdagsmorgen ble innledet med havregrøt og bursdagssang for Sander Kløvstad og Aurora Stensæter. Deretter bar det ut til dagens første skiøkt. Og når Bjørgen, Johaug, Sundby og Northug ble ropt opp, så betyr ikke det at de hadde tatt en avstikker fra Lillehammer, men at gruppene som skulle ut selvfølgelig hadde valgt seg gruppenavn etter forbildene sine. Og det er ingen tvil om at det var mange potensielle Johauger og Northuger i denne forsamlingen. Med stor iver kastet de seg ut i økta som skulle dreie seg om klassisk skiløping. Roar Aamodt stilte som instruktør for de eldste, mens skigruppas egne kompetente instruktører (Morten Bellika Johansen, Bjørnar Sørbøen, Guro Johansen, Gøran Østgård, Knut Hougsrud, Oddvin Sørbøen) tok hånd om de andre gruppene. Og her var det mange lærevillige skiløpere som fikk med seg flust av gode råd for skiteknikken sin.
Etter "dugurd" (der Tine hadde sponset en del mat) og en innetreningsøkt, var det ut igjen til skileik på jordet. Aking på ei ski, slalomløype, hopp og ikke minst å ake mange sammen, var spesielt populært. Med all nysnøen i bakken var det bare gøy å falle.
Godt utpå ettermiddagen trakk forsamlingen inn for siste gang for å spise bursdagskake og se film og bilder fra oppholdet. Mangt et ettertrykkelig fall var dokumentert, til stor jubel. På spørsmål om hva som hadde vært best ved oppholdet hadde mange store problemer med å bestemme seg. "Alt" var det gjennomgående svaret. Ingen tvil om at kombinasjonen skileik og –trening, mange venner og overnatting slår an. Og det var ingen tvil hos de vi snakket med: Skisamling er gøy!
Skiinteressen blant de yngste i Sør-Aurdal er gledelig stor for tida, med rundt 80 deltakere på klubbrenn og overveldende deltakelse på skitrening på onsdagskvelder. Miljøskapende tiltak som det skigruppa i Bagn IL har arrangert denne helga, er viktig for at denne interessen skal holdes ved like.